Traian Băsescu a declarat, joi, că fiica sa, Ioana Băsescu, a încălcat legea bancară, prin faptul că a publicat contractul de împrumut cu CEC Bank, iar instituţia poate rezilia contractul.

"Am rugat-o pe fiica mea să publice contractul, pentru a pune capăt speculaţiilor. Ştiu că am încălcat legea bancară prin publicarea lui, dar am vrut s-o fac ca să se vadă negru pe alb toate condiţiile din creditare. Am pus însă în pericol CEC-ul. Şi CEC-ul are dreptul acum să rezilieze acest contract", a declarat preşedintele Traian Băsescu, pentru Adevarul.

Radu Gheţea, preşedintele CEC, declarase că normele Băncii Naţionale a României şi cele ale CEC-ului nu au fost încălcate.

"Vă spun că nu s-au încălcat normele BNR şi CEC în creditul acordat Ioanei Băsescu. Totuşi, voi face mai multe declaraţii după ce se va finaliza investigaţia Parlamentului. Există o comisie de la BNR care va investiga activitatea CEC, există şi subcomisia parlamentară. Să vină, să verifice activitatea de creditarea. Mai mult voi declara după ce aceste anchete vor fi finalizate", a declarat Radu Gheţea.